Gældsrådgiver kender problemer

Gældsrådgiver hos KFUM, Michael Nielsen, er en af dem, der til daglig møder de unge med betalingsproblemer.

- Når de kommer til os, så har de totalt mistet overblikket. De ved simpelthen ikke, hvad der er op og ned og har ikke åbnet en rudekuvert i to år. De glemmer at betale regningerne, så ryger de til inkasso med alle de omkostninger, der er. Og i løbet af tre år så har banken jo mistet tilliden til dem. Og så er der kun de dyre løsninger tilbage, forklarer han.

Michael Nielsen, som selv tidligere har arbejdet 39 år i finanssektoren, nikker genkendende til rapportens konklusion om, at gæld gør ondt på de unge:

- Så sent som i går sad jeg i et møde med en ung borger, som i øjeblikket har fravalgt noget diabetes medicin, fordi han ikke har råd.

Læs også : Sanne Jensen: Håber min historie kan skræmme min søn

Ifølge undersøgelsen siger også en fjerdedel af de unge med betalingsproblemer, at de har undladt at købe mad eller andre dagligvarer, fordi de ikke havde råd. Til det siger Michael Nielsen:

- Det er ikke mit indtryk, at unge ikke har råd til at købe mad, men vi møder nogen, hvor vi siger, at den kost de får, den vil jeg nødigt leve på. De går ned, når der er penge på kontoen og køber pizza, men sidst på måneden lever de på andres nåde og barmhjertighed. De har måske en pose kartofler, de kan lave kartoffelmos af, forklarer han.

Uforsikrede unge

Endnu en ting, som unge med ondt i økonomien ofte sparer væk, er ifølge Michael Nielsen forsikring.

- Det betyder jo, at i det tilfælde, de kommer ud for en ulykke, så er der ikke nogen forsikring, der dækker. Eller hvis de laver ulykke på andre folks ejendom. Deres indbo er heller ikke forsikret. Så er der brand eller indbrud, så er de ikke dækket, siger han.

Ifølge undersøgelsen fra Forbrugerrådet Tænk og TrygFonden har unge med kort eller ingen uddannelse forøget risiko for at komme i økonomiske problemer.

Unge enlige forsørgere er dog den hårdest ramte gruppe, når det handler om betalingsproblemer. Hele fire ud af 10 unge enlige forsørgere har betalingsproblemer.